Cyril aan diplomate: ‘Konsensus is in ons gene’ | Netwerk24
Modric bring era van CR7, Messi tot ’n einde
Cyril aan diplomate: ‘Konsensus is in ons gene’
Deur Sarel van der Walt 14 September 2018 14:10
Pres. Cyril Ramaphosa praat Vrydag in Pretoria met buitelandse diplomate. Foto: Sarel van der Walt
Dit is in die gene van Suid-Afrikaners om konsensus te bereik wanneer hulle debatteer oor belangrike kwessies wat menselewens raak.
Hy glo dit sal ook met die kwessie van grondhervorming gebeur, het pres. Cyril Ramaphosa Vrydag in Pretoria aan buitelandse ambassadeurs en diplomate gesê.
“Ek glo ons sal dit doen soos ons dit in 1994 onder die bekwame leierskap van oudpres. Nelson Mandela gedoen het.
“Ons sal spoedig ’n oplossing vir dié kwessie (grondhervorming) vind en dit sal ’n Suid-Afrikaanse oplossing wees.”
Die ongeregtighede met grond wat onder kolonialisasie en in apartheid gepleeg is, móét reggestel word, het die president gesê.
“Die hele proses met grondhervorming sal orderlik geskied. Soos ons in 1994 gedoen het, sal die belange van alle Suid-Afrikaners in ag geneem word.
“Die prosesse sal daarop gemik wees om die ekonomie te bevorder, landbouproduksie te bevorder en om seker te maak daar is voedselsekerheid,” het Ramaphosa gesê.
Die hele proses met grondhervorming sal orderlik geskied. Soos ons in 1994 gedoen het, sal die belange van alle Suid-Afrikaners in ag geneem word.
Die parlement oorweeg die moontlikheid om art. 25 van die Grondwet te wysig wat onteiening sonder vergoeding moontlik sal maak om die grondhervormingsproses te bespoedig, het die president gesê.
“Dit is een van verskeie maatreëls wat ons tref om grondhervorming te versnel om die historiese ongeregtighede te pak.
“Toe ons die Grondwet in 1994 opgestel het, het honderdduisende van ons mense oor die hele land heen aan die debat deelgeneem. Ons het toe meer as 1,2 miljoen voorleggings ontvang.
“Dié keer het ons 700 000 voorleggings gekry.
“Dit weerspieël tot ’n groot mate ons gene, want elke keer wanneer daar gedebatteer word oor groot kwessies wat die lewe van Suid-Afrikaners beïnvloed, begin Suid-Afrikaners te praat en probeer hulle konsensus bereik.
“Ons het ook ander baie groot uitdagings soos swak ekonomiese groei wat ’n baie negatiewe invloed op ons mense het. Die regering werk hieraan in samewerking met ons maatskaplike vennote, ondernemings, die arbeidsektor en gemeenskappe. Wanneer ons dit so doen, kry ons wonderlike oplossings.
“Dit is waarom ek glo ons sal die grondkwessie ook suksesvol pak,” het die president gesê.
Ramaphosa het later by die presidensiële gastehuis ook met sakelui vergader. Die media is egter nie toegelaat om die vergadering by te woon nie.
Meer oor: Cyril Ramaphosa | Grondhervorming | Politiek